Ο βουλευτή Κοζάνης του ΣΥΡΙΖΑ Μίμης Δημητριάδης αποφάσισε να παρκάρει στην πόλη της Πτολεμαΐδας.

Ομως επειδή δεν έβρισκε – ή επειδή ήταν βουλευτής...– αποφάσισε να παρκάρει το βουλευτικό του αυτοκίνητο, μεγαλοπρεπώς, επάνω σε πεζοδρόμιο. Μόνο που η Βουλή του το παραχώρησε για τις μετακινήσεις του και όχι για να εμποδίζει τους πεζούς.

Οπως αναφέρει το kozanimedia.gr τη φωτογραφία, μαζί με το παρακάτω δηκτικό σχόλιο, ανάρτησε στο Facebook ο ιατροδικαστής Αναστάσιος Θεοδωρίδης:

«Αξιότιμε κύριε Βουλευτά,

Αξιότιμε κύριε Μίμη μας,

Θα ήθελα να σας ενημερώσω, αν και οφείλετε να το γνωρίζετε ως κάτοχος διπλώματος οδηγήσεως, ότι τα πεζοδρόμια είναι για την κυκλοφορία των πεζών και τα οχήματα δεν τα παρκάρουν επάνω σε αυτά, πόσο μάλλον όταν αυτό βρίσκεται έμπροσθεν πεζόδρομου. Επειδή το τελευταίο διάστημα έχετε προβεί στην ίδια παρανομία σχεδόν σε καθημερινή βάσει θα σας υπενθυμίσω ότι είστε βουλευτής και οφείλετε να τηρείτε το γράμμα του νόμου.

Σας παρακαλώ να μην συμβεί ξανά.

Φχαρστώ.

Υ.Γ. Είχα υποσχεθεί προ ημερών φωτογραφία, τις υποσχέσεις μου τις τηρώ.»